Kretingos meno mokykla

Kretingos meno mokykla (buvusi Kretingos muzikos ir dailės mokykla) – meninio ugdymo institucija, neformaliojo vaikų švietimo mokykla, veikianti Kretingoje, teikianti pradinį profesionalaus lygio muzikos, choreografijos ir dailės meno išsilavinimą.  Mokyklos savininkė yra Kretingos rajono savivaldybė, kodas Juridinių asmenų registre – 190286919, mokymo kalba – lietuvių.

Istorija 

1958 m. buvo atidaryta Kretingos septynmetė vaikų muzikos mokykla, veikusi Kęstučio g. 14, Felikso Janušio name. Nuo pirmųjų metų pradėta dėstyti fortepijono disciplina, 1966–1967 m. – pučiamųjų instrumentų. 1974 m. mokyklai suteiktos Pranciškonų vienuolyno antrojo pastato patalpos J. Pabrėžos gatvėje. 1975 m. pradėta mokyti groti kanklėmis ir birbyne. Nuo 1979 m. dėstomas chorinis dainavimas. 1984 m. įsteigtas dailės skyrius. 

1985–1989 m. mokykla buvo vadinama Kretingos muzikos ir dailės mokykla, nuo 1990 m. reorganizuota į Kretingos meno mokyklą. 1989 m. Salantuose buvo įsteigtas mokyklos filialas, 1993 m. tapęs savarankiška Salantų meno mokykla.  

2000 m. mokykla perkelta į dabartinį pastatą, kuris mokyklai buvo suteiktas rekonstravus vieną Kretingos darželių. Tais pačiais metais įkurtas choreografijos skyrius.

Muzikos, Choreografijos ir Dailės skyriuose, 2013 m. duomenimis, buvo ugdomi 553 mokiniai, juos mokė 48 mokytojai.

Mokymo programos, kita veikla 

Meno mokykla suteikia profesionalius muzikos, dailės ir choreografijos pažinimo pradmenis. Siūlomos ankstyvojo integruotojo meninio ugdymo, fortepijono, chorinio dainavimo, styginių instrumentų muzikinio ugdymo programos, akordeono, pučiamųjų, mušamųjų, tautinių instrumentų muzikinio ugdymo programos, chorinio dainavimo ugdymo programa, dailės ir choreografijos ugdymo programos. 

Mokykloje ugdomi meniniai kolektyvai, per pastaruosius metus pasiekę aukštų rezultatų. Chorai „Saulainė“ ir „Smiltė“, vaikų šokių kolektyvas „Ratilėlis“ yra tapę daugelio respublikinių ir tarptautinių konkursų laureatais, jiems įteiktos „Aukso Paukštės“. Chorams „Saulainė“ ir „Smiltė“, vaikų šokių kolektyvui „Ratilėlis“, merginų šokių grupei „Vėjūnės“, smuikininkų ansambliui, akordeonininkų orkestrui, pučiamųjų instrumentų orkestrui „Vėjūnas“, tautinių instrumentų orkestrui, tradicinių instrumentų ansambliui, jaunučių chorui suteiktos atitinkamo meninio pajėgumo kategorijos.

Mokykla vykdo švietėjišką veiklą, organizuodama seminarus, festivalius regiono ir šalies muzikos mokytojams. Pastaraisiais metais organizuotas regiono muzikos ir meno mokyklų styginių instrumentų festivalis „Smuikas – mano draugas“ (2012), tautinės muzikos orkestrų ir ansamblių festivalis „Trimitatis“ (2013). Tęsiama ilgametė tradicija – kalėdiniai koncertai miesto visuomenei.

Direktoriai 

 Aloyzas Meškauskas (1958–1961)
 Vladas Leparskas (1961–1962)
 Eugenija Rumeikienė (1962–1967)
 Balys Normantas (1967–1971)
 Povilas Nekrašas (1971–1987)
 Bernardas Anužis (nuo 1987)

Žymūs mokytojai 

 Rimgaudas Juozapavičius, chorvedys
 Andrius Karka, pedagogas, aktorius
 Gražina Pranauskienė-Burokaitė, chorvedė, pedagogė

Žymūs mokiniai 

 Juozas Kubilius, pedagogas, chorvedys
 Justina Vitkauskaitė, politikė, Europos parlamento narė
 Algis Zaboras, pedagogas, chorvedys

Šaltiniai

Nuorodos 

 Mokyklos tinklalapis
 Kretingos meno mokykla (aikos.smm.lt)
 Kretingos meno mokykla (muzikusajunga.lt)
 Kretingos krašto enciklopedija. Kretingos meno mokykla

Lietuvos meno mokyklos
Kretingos rajono savivaldybės mokyklos
Kretinga